لفلسفة

لفلسفة (ب ليونانية φιλοσοφία، ؤ كتّقرا فيلوصوفيا، و كاتعني "حب لحكمة") هي دراسة ديال لاسئلة لاساسية ديال لوجود، لمعرفة، لاخلاق، اللوجيك، لعقل، و لوغة. هاد لاسئلة غالبا كاتكون على شكل پروبليمات لي خاصك تحلهم. اول واحد لي يمكن ستعمل لمصطلح ديال فلسفة هو پيطاݣوراس (لي عاش ف جوايه ما بين 570 و 475 قبل لميلاد). لمناهج ديال لفلسفة فيها لمنهج السقراطي ديال لاستجواب، الدياليكتيك، و التقديم لمنهجي. لاسئلة لفلسفية لكلاسيكية ممكن تكون شي حاجة بحال: "واش ممكن نعرفو؟ " يلا كان لجواب اه "واش ممكن نتاكدو؟ " لفلاسفة كايطرحو بزاف ديال لاسئلة لخرة لي متعلقة ب لواقع، متلا: ""واش كاينة شي طريقة لي باش نعيشو لماكسيموم د لحياة؟ "، "واش ممكن يتسمى لواحد بنادم مزيان يلا قدر يدير حاجة خايبة بلا ما يعرف تا شي واحد"؟ "، "واش بنادم عندو حرية لارادة؟ ". شحال هادي، لفلسفة كانت كاتشمل ݣاع نواع لمعرفة. من ارسطو حتال لقرن 19، كانت لفلسفة الطبيعية فيها لفلك، الطب، و لفيزيك. متلا، اسحاق نيوتن كتب واحد لكتاب ف 1687 سميتو الركايز د لماط د لفلسفة الطبيعية. هاد لكتاب من بعد تكلاصا مع لكتوبا د لفيزيك. ف لقرن 19، فاش ولاّ لبحت لعلمي كتير فهاد لفروع ديال لفلسفة، بدات هاد لفروع كاتخصص، و شوية شوية بدات كاتنفاصل من لفلسفة. ليوم، تخصصات بحال لپسيكولوجيا، الصوسيولوجيا، اللانڭويستيك، و ليكونومي، ولاو كولهم مستاقلين على لفلسفة. من جهة خرة، كاينين شي تخصصات لي مازالين قراب من لفلسفة، بحال لفن، و السياسة. متلا، واش الزين (ب لعربية "الجمال") داتي ولا موضوعي؟ واش كاينين بزاف ديال لمناهج د الصيونص ولا غير واحد؟ واش ليوطوپيا شي حاجة ممكنة ولا غير خيال ما يمكنش يتحقق؟ مقدمة. لمعرفة. مبدئيا، كلمة فلسفة كاتشير لاي مجموعة من لمعارف بهاد لمعنى، لفلسفة قريبة ل دين، لماط، لعلوم طبيعية، تعليم، و سياسة. تطور ديال لفلسفة. بزاف ديال لمناضرات لفلسفية لي بدات ف قديم زمان مازال كاتعاود ليوم. لفيلسوف نݣليزي كولين ماكݣن (1933) تايݣول بلي ما وقع حتا شي تقدم فلسفي فهاد لمدة كاملة. لفيلسوف لاسترالي ديفيد تشالمرز (2013) من جهة خرا تيشوف بلي لفلسفة تقدمات بنفس لوتيرة ديال تقدم ديال لعلم. فلاسفة خرين بحال بروور (2011) تايݣولو بلي لمقياس ديال تقدم اصلا ماشي صحيح باش نحكمو بيه على نشاط لفلسفي. نضرة تاريخية. بمعنى عام، لفلسفة مرتابطة ب لحكمة، تقافة، و لبحت على لمعرفة. بهاد لمعنى، ݣاع تقافات و لمجتمعات كايسولو اسئلة فلسفية، بحال: "كيفاش نقدرو نعيشو؟ " و "شنو هي طبيعة ديال لحقيقة؟ ". لفلسفة لغربية. لفلسفة لغربية هي تقاليد لفلسفية ديال لعالم لغربي. تاريخ ديالها كايرجع ل عهد لفلاسفة لي قبل سقراط، لي كانو اكتيڤ ف ليونان ف لقرن 6 قبل لميلاد، بحال طاليس و ڤيتاغورس. لفلسفة لغربية ممكن تقسم ل 3 د لانواع لفترة لقديمة. لمعرفة ديالنا ب لعصور لقديمة بدات معا طاليس ف لقرن 6 قبل لميلاد، واخا لمعرفة ديالنا عموما ب لفلاسفة لي قبل سقراط قليلة. لفترة لقديمة كانت محكومة من لفلاسفة ديال ليونان، لي كانو تانسپيراو بزاف من لافكار ديال سقراط. واحد من هاد لفلاسفة لي معروفين هو افلاطون، لي دار لاكاديمية، و تلميد ديالو ارسطو لي دار لمدرسة لمشّائية. كانو مدارس فلسفية خرا بحال تشاؤمية، رّواقية، شكوكية، و لابيقورية. لمواضيع لي كانو كايناقشوها ليونان كانت متنوعة: متلا، لميتافيزيكس، علم لفلك، لمنطق و لمعرفة. مع صعود ديال لامبراطورية رومانية، حتى لفلسفة ليونانية ولا عندها دور كبير عند لفلاسفة رومان بحال سيسيرو و سينيكا. لفترة ديال لعصور لوسطى. لفلسفة ديال لعصور لوسطى (بين لقرن 15 و 16) هي لفترة لي جات بعدما طاحت لامبراطورية رومانية لغربية، و لي بدات كاتنتاشر فيها لمسيحية بقوة، ولكن بقا واحد شوية ديال لافكار ليونانية و رومانية. دي پروبليم بحال لوجود، طبيعة ديال الله، طبيعة ديال لايمان و لمنطق، لميتافيزيكس، و معضلة شر كانو كايتناقشو ف ديك لوقت. بعض لمفكرين لي كانو فديك لوقت سان اوݣستين، طوما لاكويني، روجر باكون، و بوطيوس. هاد لفلاسفة كانو كيعتابرو لفلسفة ديالهم واحد لحاجة لي كاتعاون لايمان ("ancilla theologiae")، و ب تالي حاولو انهم يوفقو ما بين لفلسفة و تاويل ديالهم ل نص ديني. هاد لفترة عرفات تطور ديال لفلسفة لمدرسية، لي هي واحد لميطود كاتقرّا ف لجامعات، وكاتستعمل لمناهج دينية لمسيحية ف تحليل نقدي. فعصر نهضة، بداو ناس كايرجعو ل نصوص لاتينية و رومانية لقديمة، و بانت لفلسفة لانسانية. لفلسفة لمعاصرة. لفلسفة لمعاصرة بدات كاتبان ف لعالم لغربي مع مفكرين بحال طوماص هوبس و ريني ديكارط (1596-1650). مع تقدم ديال لعلوم طبيعية، لفلسفة لمعاصرة هتمّات ب انها تطور واحد لاساس منطقي و علماني ديال لمعرفة، وتبعد من لبنيات تقليدية ديال سلطة، بحال دين، لفلسفة لمدرسية، و لكنيسة. من اكبر لفلاسفة لمعاصرين لمعروفين كاين: سپينوزا، لايبنيتس، لوك، هيوم، و كانط. لفلسفة ديال لقرن 19 تانسپيرات من واحد لحركة لي كانت ف لقرن 18، ولي كاتسما "عصر لانوار"، ولي كاتشمل فلاسفة بحال هيݣل، اشهر فيلسوف ديال لمتالية لالمانية، كيركݣارد لي ديڤالوپا لا باز ديال لوجودية، نيتش لي تشهر ب معاداة لمسيحية، دجون ستيوارت ميل لي روّج ل نفعية، و كارل ماركس لي طور لاسس ديال شيوعية. ف لقرن 20 وقعات واحد تفريقا بين لفلسفة تحليلية و لفلسفة لقارّية. و بانو بزاف ديال لمدارس فلسفية بحال لفينومينولوجيا، لوجودية، لوضعية لمنطقية، لبراݣماتية، و لانعطاف اللوغاوي. لفلسفة ديال شرق لاوسط. لمنطقة ديال لهلال لخصيب، ايران و لمنطقة لعربية كانو مناطق لي بانت فيهم لفلسفة فوقت مبكر. وليوم هاد لمناطق كاملة محكومة ب تقافة لاسلامية. اول نوع ديال لفلسفة لي بان فمنطقة لهلال لحصيب كان متعلق ب شخص وتصرفات ديالو، وكيفا يقدر لواحد يتصرف بطريقة اخلاقية. هادشي نتاشر عبر حجّايات و اساطير و حكم. ف مصر لقديمة، هاد نصوص كانو معروفين ب "sebyat" لي كاتعني "تعاليم". هاد تعاليم هوما لي خلاونا نفهمو لفلسفة لمصرية لقديمة. علم لفلك لبابلي حتا هو هضر على بزاف د لافترضات فلسفية على لكون، ولي كان عندها تاتير على ليونان لقديمة. لفلسفة ليهودية و لمسيحية هوما فلسفات دينية لي بانت ف شرق لاوسط و اوروبا، ولي بجوج كايتشاركو ف مراجع قديمة بحال "تاناخ و توحيد. " لفلسفة لايرانية قبل لاسلام بدات مع زرادشت، لي كان واحد من لولين لي هضرو على توحيد، وتنائية ديال لخير وشر. هاد لافكار هي لي تانسپيراو منها ديانات خرا بحال لمانوية، لمزدكية، و زورانية. بعد لغزوات لاسلامية، لفلسفة لاسلامية لقديمة طورات لفلسفة ليونانية بشكل جديد. لعصر دهبي ل لاسلام كان عندو تاتير على تطور تقافي ف اوروپا. لفلاسفة لي عاشو ف ديك لوقت بحال لكندي (لقرن 9)، بن سينا (980-1037)، و بن رشد (لقرن 12) تاترو ب ارسطو. فلاسفة خرين بحال لغزالي كانو ضد ارسطو و لمناهج ديالو. لفلاسفة ديال ديك لوقت قدرو يطورو لمنهج تجريبي نضرية ديال لبصريات، و لفلسفة ديال لقانون. بن خلدون كان واحد من اهم لفلاسفة ديال تاريخ فديك لوقت. ف ايران، عداد من لمدارس لفلسفية لاسلامية ستامرّات ف لخدمة ديالها، واخّا سالا لعصر دهبي ديال لاسلام. ف لقرن 19 و 20 بانت واحد "نهضة" ف لعالم ناطق ب لعربية، ولي اترات على لفكر لاسلامي ديال ليوم. لفلسفة لهندية. لفلسفة لهندية كاتشمل بزاف د تقاليد لفلسفية لي بانت ف لقارة لهندية من لقديم، لجينية و لبودية بانو ف لخّر ديال لفترة لڤيدية، و لهندوسية بانت من بعد واحد لمرحلة ديال لاندماج ديال بزّاف ديال تقاليد.